**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**

**Ն Ա Խ Ա Ր Ա Ր**

0010, Երևան, Մելիք-Ադամյան փող. 1

Վեբ կայք՝ www.minfin.am, ֆիննախ.հայ

Էլ. փոստ՝ secretariat@minfin.am

Հեռ.՝ (+374 11) 800 002

Վեբ կայք՝ [www.minfin.am](http://www.minfin.am)

N \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

<<\_\_\_\_\_\_\_>> \_\_\_\_\_\_\_\_\_\_\_\_\_\_\_\_20 թ.

ՀՀ ՊԵՏԱԿԱՆ ԿԱՌԱՎԱՐՄԱՆ

ՄԱՐՄԻՆՆԵՐԻ ՂԵԿԱՎԱՐՆԵՐԻՆ

ՊԱՏՃԵՆԸ՝ ԵՐԵՎԱՆԻ ՔԱՂԱՔԱՊԵՏ

ՊԱՐՈՆ ՀԱՅԿ ՄԱՐՈՒԹՅԱՆԻՆ

Հարգելի գործընկերներ

Հայտնում ենք, որ «Գնումների մասին» օրենքում 21.03.2021թ. N ՀՕ-79-Ն օրենքով կատարված լրացումների արդյունքում սահմանվել է, որ պայմանագրի կատարման և կառավարման շրջանակում պետք է ապահովել հանրային հսկողության իրականացման հնարավորություն: Այս կապակցությամբ նշված հնարավորությունն ապահովելու ինչպես նաև դրա կիրառման գործընթացի հետ կապված կարգավորումներ սահմանելու նպատակով ՀՀ կառավարության 24.06.2021թ. N 1059-Ն որոշմամբ փոփոխություններ և լրացում է կատարվել ՀՀ կառավարության 04.05.2017թ. N 526-Ն որոշմամբ հաստատված կարգում, որն ուժի մեջ է մտել 26.06.2021թ.-ից:

Նշվածի կապակցությամբ հայտնում ենք, որ.

1. հիշյալ օրենքի համաձայն՝ հանրային հսկողություն իրականացնող անձինք են՝

• պետական գաղտնիք չպարունակող գնումների դեպքում՝ ինչպես գնման տվյալ գործընթացին մասնակցելու նպատակով հայտ ներկայացրած մասնակիցները, այնպես էլ Հայաստանի Հանրապետությունում պետական գրանցում ստացած հասարակական կազմակերպությունները և լրատվական գործունեություն իրականացնող անձինք.

• պետական գաղտնիք պարունակող գնումների դեպքում՝ գնման տվյալ ընթացակարգին մասնակցելու հրավերի հիման վրա հայտ ներկայացրած մասնակիցները։

1. Որոշմամբ սահմանվել է որ՝

• եթե պայմանագրի գինը գերազանցում է 1 մլն. դրամը, ապա կնքված պայմանագրի մասին հայտարարության մեջ նշվում է նաև, որ դրանով սահմանված ժամկետում (առնվազն 3 օր) հանրային հսկողություն իրականացնող անձինք կարող են պատվիրատուին ներկայացնել կնքված պայմանագրի կառավարումն ու կատարումն ապահովելու նպատակով սահմանված պատասխանատու ստորաբաժանման հետ համատեղ գործընթացին մասնակցելու գրավոր պահանջ՝ ներկայացնելով նաև.

- ֆիզիկական անձին տրամադրված լիազորագրի բնօրինակը: Ընդ որում լիազորված ֆիզիկական անձանց քանակը չի կարող գերազանցել երկուսը և վերջիններս անձամբ պետք է կատարեն այն գործողությունները, որոնց համար լիազորված են.

- ինչպես գործընթացին մասնակցելու պահանջ ներկայացրած, այնպես էլ լիազորված ֆիզիկական անձանց կողմից ստորագրված հայտարարություններ՝ շահերի բախման բացակայության մասին: Անձը (ներկայացուցիչը) չի կարող մասնակցել գործընթացին, եթե պայմանագրի կողմ է հանդիսանում իր հետ մերձավոր ազգակցությամբ կամ խնամիությամբ կապված անձը (ծնող, ամուսին, երեխա, եղբայր, քույր, ինչպես նաև ամուսնու ծնող, երեխա, եղբայր կամ քույր), վերջիններիս կամ իր հիմնադրած կամ բաժնեմասնակցությամբ (փայամասնակցությամբ) կազմակերպությունը.

- Հայաստանի Հանրապետությունում պետական գրանցում ստացած հասարակական կազմակերպությունների և լրատվական գործունեություն իրականացնող անձանց դեպքում՝ պետական գրանցման վկայականի պատճենը:

Պետական գաղտնիք պարունակող գնումների դեպքում կնքված պայմանագրի մասին հայտարարությունը տրամադրվում է հայտեր ներկայացրած բոլոր մասնակիցներին, իսկ գաղտնիք չպարունակող գնումների դեպքում հրապարակվում է www.procurement.am հասցեով գործող գնումների պաշտոնական տեղեկագրում:

• գործընթացին մասնակցելու նպատակով պահանջ ներկայացնելու ժամկետն ավարտվելուն հաջորդող 3 օրվա ընթացքում պատվիրատուն ծանուցում է սահմանված պահանջներին համապատասխանող և չհամապատասխանող գրություններ ներկայացրած անձանց՝ վերջիններիս մասնակցությունը հաստատված կամ մերժված լինելու մասին: Ընդ որում տեղեկագրում հրապարակվում են այն անձանց և վերջիններիս ներկայացուցիչների շահերի բացակայության մասին հայտարարությունները, որոնց մասնակցությունը հաստատվում է պատվիրատուի կողմից.

• մասնակցությունը հաստատված անձին տրվում է պայմանագրի կատարման արդյունքի ընդունմանը մասնակցելու և մատակարարված ապրանքի, կատարված աշխատանքի կամ մատուցված ծառայության՝ պայմանագրի պահանջներին համապատասխանության մասին գրավոր դիրքորոշում ներկայացնելու հնարավորություն:

• եթե պայմանագրի արդյունքի ընդունման փուլում անձի ներկայացված դիրքորոշումը՝

- դրական է, ապա դրա մասին համապատասխան նշում է կատարվում պայմանագրի կատարման արդյունքի ընդունման հետ կապված փաստաթղթերում.

- բացասական է, սակայն պատասխանատու ստորաբաժանումը չի ընդունում առարկությունը, ապա արդյունքն ընդունվում է, իսկ առարկությունները քննարկվում են պատասխանատու ստորաբաժանման և պայմանագիրը կնքած անձի կողմից, անհրաժեշտության դեպքում դրան մասնակից դարձնելով նաև առաջարկությունները ներկայացրած անձին: Քննարկումների անցկացման և արդյունքների ամփոփման ժամկետը չի կարող ավել լինել պայմանագրի արդյունքն ընդունելուն հաջորդող 30 աշխատանքային օրից: Քննարկման արդյունքներն արձանագրվում են, կազմվում է ամփոփաթերթ, որը հրապարակում է տեղեկագրում:

 Եթե միևնույն պայմանագրի շրջանակում ֆիզիկական անձի ներկայացրած դիրքորոշումն առնվազն երկու անգամ չի հիմնավորվում, ապա գործընթացին մասնակցելու պահանջ ներկայացրած անձը զրկվում է տվյալ պայմանագրի շրջանակում արդյունքի ընդունման գործընթացին մասնակցելու հնարավորությունից, որի մասին՝ հիմքերն առաջանալուն հաջորդող աշխատանքային օրը պատվիրատուն հիշյալ տեղեկագրում հրապարակում է հայտարարություն:

1. ՀՀ ֆինանսների նախարարի 29.06.2021թ. թիվ 323-Ա հրամանով փոփոխություն է կատարվել կնքված պայմանագրի մասին հայտարարության օրինակելի ձևում, որը հրապարակվել է www.procurement.am հասցեով գործող գնումների պաշտոնական տեղեկագրում (այսուհետ՝ տեղեկագիր)՝ «Օրենսդրություն» բաժնի «Փաստաթղթերի օրինակելի ձևեր» ենթաբաժնում:

Տեղեկացնում ենք նաև, որ հանրային հսկողության գործառույթին վերաբերող նյութերը հրապարակելու համար տեղեկագրում ավելացվել է առանձին բաժին՝ «Հանրային հսկողությանը վերաբերող նյութեր» վերնագրով:

Վերոգրյալով պայմանավորված խնդրում ենք 26.06.2021թ.-ից սկսված գնման գործընթացների դեպքում կիրառել հիշյալ որոշմամբ սահմանված կարգավորումները՝ դրանց վերաբերող հրապարակումները կատարելով տեղեկագրի վերոնշյալ բաժնի համապատասխան ենթաբաժիններում:

Միաժամանակ խնդրում ենք սույն գրության պատճենը տրամադրել Ձեր համակարգում գործող ՓԲԸ-ներին, ՊՈԱԿ-ներին և հիմնադրամներին:

 ՀՀ մարզպետարաններին խնդրում ենք սույն գրության պատճենը տրամադրել նաև մարզի վարչական սահմաններում գտնվող համայնքներին՝ վերջիններիս խնդրելով նաև սույն գրության պատճենը տրամադրել իրենց համակարգում գործող ՓԲԸ-ներին, ՀՈԱԿ-ներին և հիմնադրամներին:

 ՀԱՐԳԱՆՔՈՎ՝

ՊԱՇՏՈՆԱԿԱՏԱՐ ԱՏՈՄ ՋԱՆՋՈՒՂԱԶՅԱՆ

Կատ.՝ գնումների քաղաքականության

վարչություն, հեռ.՝011-800-258